Transnet-werkers in hof oor koperdiefstal | Maroela Media
Vier werknemers van Transnet sal na verwagting Vrydag in die Pretoriase landdroshof verskyn in verband met beweerde koperdiefstal.
Kapt. Ndivhuwo Mulamu, woordvoerder van die Valke, sê die werknemers is verlede week in hegtenis geneem nadat hulle oënskynlik koper by Transnet Engineering se Koedoespoort-werf in die Pretoria-omgewing gesteel het. Die gesteelde koper het 'n geraamde waarde van R1,9 miljoen. Die verdagtes is almal tussen 32 en 37 jaar oud.
Genl.maj. Ebrahim Kadwa, hoof van die Valke in Gauteng, het die ondersoekspan geloof vir hul harde werk wat tot die spoedige inhegtenisneming van hierdie werknemers gelei het.
Steve Harris, hoofsekretaris van die United National Transport Union (Untu), sê die vakbond veroordeel die diefstal en vandalisme van enige eiendom wat aan Transnet of enige ander werkgewer behoort.
Harris het ook sy misnoeë namens die vakbond uitgespreek oor die feit dat die verdagtes werknemers van Transnet is. "As hulle van hul werkgewer steel, stel hulle nie net hul eie werk in gevaar nie, maar ook dié van hul kollegas," sê hy.